**ПРОТОКОЛ**

**№14**

Днес, 12.10.2019 г. от 17:00 часа в Твърдица се проведе заседание на ОИК при следния дневен ред:

1. Разглеждане на постъпила Жалба от инж. Методи Симеонов Методиев, кандидат за общински кмет и общински съветник в Община Твърдица.

На заседанието присъстваха:

ПРЕДСЕДАТЕЛ: Даниела Дойчева Георгиева,ЗАМ. ПРЕДСЕДАТЕЛ**:** Кадрин Хасанов Хасанов

ЗАМ. ПРЕДСЕДАТЕЛ**:** Апостол Русев Апостолов, СЕКРЕТАР Пепа Иванова Петкова, ЧЛЕНОВЕ: Милена Стоилова Димитрова, Цони Златев Чотов, Даниела Денева Боярова-Димитрова, Мария Иванова-Стоянова, Тинка Стефанова Ракаджиева, Райна Станева Вълчинкова, Денка Георгиева Миланова, Анета Костадинова Атанасова-Стоянова, Елена Петрова Василева.

**По т.1 от дневния ред Общинска избирателна комисия – Твърдица**

В 00:05часа на 12.10.2019г.на електронната поща на ОИК Твърдица е постъпила Жалба заведена с Вх. № 102/12.10.2019г. от 09:03часа на 12.10.2019г и допълнение към нея – видео материал с Вх. №103/12.10.2019г. в 13:17 часа, в която е записано следното:

**УВАЖАЕМИ ДАМИ И ГОСПОДА,**

В последните дни станахме свидетели на писателска активност от страна на ОА-Твърдица на официалната страница на Община Твърдица!

Въпросната активност се изразява в пускането на поредица от материали за „великите“ дела на общинарите! Тези материали, индиректно ни внушават чия е заслугата за въпросните „грандиозни успехи“!

За целия изтичащ мандат ОА не е имало такава завидна активност , както в последните дни. Четем за различни проекти, които предстояло да се реализират -„Ски база Чумерна“, „Музей в Твърдица“, „Паметник“, „ Винарна“, завършен таван на читалището в гр. Твърдица.. …

Това, че кмета продължава да ръководи общината е ясно. Прави го по-телефона. В това лесно може да се убедите, от записа на ТВ „Евроком“ за подмяната на плочките на ул. „ Княз Борис I“. В този видеозапис, кмета без да се усети признава- колегите от ОА ме информираха, че офертите на кандидатите в търга, за реализиране на ремонта не са изрядни и няма избран победител! Тук не коментирам , факта, че десет дни по- късно незнайно откъде изникна изрядна оферта!

Питам членовете на ОИК –докога ще толерирате тази наглост на кмета и ОА?

Питам-защо тези материали за „велики“ успехи не бяха поместени преди откриването на предизборната кампания или след приключването и?

Отговора на тези въпроси е твърде лесен! Дейността на ОА се дирижира по телефона и съвсем съзнателно обслужва предизборната кампания на кмета.

Изразявам своя протест към работата на ОА и лично тази на ВРИД кмета на общината Пламен Курумилев, който допусна това безобразие да се случи!

Настоявам ОИК да предприеме нужните действия:

- за прекратяването на тази порочна практика и търсене на отговорност от виновното лице, чрез налагането на предвидената в ЗМИ санкция;

-премахване на посочените материали от страницата на Община Твърдица до приключване на изборите!

Очаквам отговор за предприетите от ОИК действия на електронната си поща!

С уважение- инж. М. Методиев

По време на заседанието Даниела Боярова – Димитрова – член на ОИК и Анета Атанасова-Стоянова –член на ОИК представиха проекто-доклад по постъпилата жалба. След като ОИК Твърдица се запозна със съдържанието на Жалбата и констатира, че Жалбоподателят се опитва да вмени права и задължения на ОИК, които не са в нейните правомощия съгл. чл. 87. ал. 1, а именно да контролира действието или бездействието на общинска администрация.

Въпреки това, след проверка от наша страна на официалния сайт на Община Твърдица не са констатирани нарушения на ИК /няма публикувани агитационни материали/. Публикуваната информация е с информативен характер относно дейността на общинска администрация, съгл. чл. 38, ал.1 от ЗМСМА и чл. 15, ал.1, т.1 и т.6 и чл. 15а, ал. 1 от ЗДОИ и не обслужва предизборна кампания.

Допълнително предоставеният видео репортаж на ТВ „Евроком” също няма отношение към дейността на ОИК.

След разискване на доклада, ОИК Твърдица

Р Е Ш И:

Оставя **БЕЗ УВАЖЕНИЕ** Жалбата на инж. Методи Симеонов Методиев.

**Поради изчерпване на дневния ред заседанието на ОИК приключи в 18:00 ч.**

ПРЕДСЕДАТЕЛ: …………………………..

/ Даниела Георгиева /

СЕКРЕТАР: …………………………..

/ Пепа Петкова /